Foto: Index, Goran Jakuš/Pixsell; FAH



TIJEKOM dana u Hrvatsku je ušlo gotovo 9 tisuća izbjeglica, a na granicu stalno stižu i novi ljudi. Ranko Ostojić još u popodnevnim satima objavio je da su hrvatski kapaciteti popunjeni. Izbjeglicama je poslao poruku da prestanu dolaziti u Hrvatsku, poručivši im da ovo nije put za Europu.



Napeto je tijekom popodneva bilo u Tovarniku, gdje je granicu prešao najveći broj izbjeglica. Iscrpljeni i iznervirani višesatnim čekanjem na suncu, izbjeglice su probili policijski kordon, te se pješke zaputili prema Zagrebu. Policija ih je srećom ubrzo uspjela smiriti. U Tovarniku je i dalje više stotina izbjeglica koji čekaju da ih autobusi i vlak prebace do prihvatnih centara.







Tijek događaja:

23:09 Do 22 sata na područje RH ušlo je 11.003 migranta, priopćio je MUP, te javio da su zatvoreni granični prijelazi prema Srbiji!



PU vukovarsko-srijemska i PU osječko-baranjska temeljem članka 195. Zakona o sigurnosti prometa na cestama i čl. 96. Zakona o upravnom postupku donijele su rješenje o zabrani prometa na dijelu:



- državne ceste broj 46, od granične crte Republike Hrvatske s Republikom Srbijom, u dubini od 700 metara, uključujući i granični prijelaz Tovarnik

- državne ceste broj 2 od granične crte RH sa RS u dubini od 300m uključujući i područje graničnog prijelaza Ilok

- lokalne ceste 46039 od granične crte RH sa RS u dubini od 300 metara, uključujući i područje graničnog prijela Ilok2

- županijske ceste br 4199 od granične crte RH sa RS u dubini od 300 metara uključujući i područje graničnog prijelaza Principovac

- lokalne ceste br 46040 od granične crte RH s RS u dubini 300 metara uključujući i područje graničnog prijelaza Principovac2.

- državne ceste 212 od granične crte RH sa RS u dubini od 500m uključujući i područje graničnog prijelaza Batina

- državne ceste broj 213 od granične crte RH sa RS u dubini od 500m uključujući i područje graničnog prijelaza Erdut.



Ove mjere primjenjivale su se periodično od popodnevnih sati, a trenutno su sve aktivne i na snazi do daljnjega.

23:04 Uslijed izvanredne situacije vezane uz prihvat izbjeglica Slovenske željeznice obustavile su promet međunarodnih vlakova na graničnim prijelazima s Republikom Hrvatskom, priopćio je HŽ. Također, 17. rujna Njemačke željeznice obustavile su promet međunarodnih vlakova između Austrije i Njemačke pa time i međunarodne vlakove koji voze iz i prema Hrvatskoj.



Od 17. rujna do daljnjega neće prometovati vlakovi:



- 158 Zagreb 7.25 – Beč 14.04

- 212 Zagreb 6.50 – Frankfurt 19.40

- 213 Frankfurt 8.22 – Zagreb 20.53

- 410 Beograd 21.30 – Ljubljana 7.21

- 480 Rijeka 20.50 – München 6.10

- 498 Zagreb 21.20 – München 6.10

- 499 München 23.36 – Zagreb 8.37.



Putnicima koji su kupili karte za te vlakove na blagajnama će biti vraćen novac.

23:00 Na Velesajmu je već smješteno gotovo 200 ljudi kaže za Index Pavle Kalinić, ali i dodaje kako od policije uopće nisu dobili obavijest da izbjeglice stižu, niti u kojem broju.



"Dolaze autobusima, pješke, policijskim kombijima, a policija nije ništa napravila da nas o tome obavijesti. Ponašaju se kao da Zagreb ne spada u Hrvatsku", kaže Kalinić.

22:43 "Situacija je takva da smo imali kapacitet za prihvat maksimalno tisuću izbjeglica, a tijekom popodneva stigle su rijeke ljudi, njih više tisuća. Ne mogu točno reći je li to dvije, tri ili četiri tisuće ljudi", izjavio je za HRT Ivan Doboš, gradonačelnik Belog Manastira.



"Imamo informaciju da stiže još tisuću ljudi. Ne znam kako ćemo ih smjestiti. Pripremljena je hrana za 1200 ljudi, a došlo ih je barem tri puta više. S vodom se zasad uspijevamo koliko-toliko snalaziti", rekao je Doboš, dodavši da očekuje da će se rješenja iskristalizirati na večerašnjoj sjednici kriznog stožera.

22:35 U večernjim satima su prve skupine izbjeglica počele pristizati na Zagrebački velesajam. Uglavnom se radi o obiteljima, a navodno ih je većina do sada bila smještena u Ježevu. Milan Bandić i Pavle Kalinić ranije su najavili da Velesajam već večeras može primiti 1500 izbjeglica, a kroz 48 sati na Velesajmu će biti ukupno 3000 ležajeva.







22:06 Vlak s izbjeglicama s tovarničkog područja nešto poslije 19 sati stigao je u Beli Manastir, a oko 21,00 sat nekoliko stotina izbjeglica je na ulazu u grad, kod bivše vojarne.



Od nadležnih službi se nisu mogle dobiti precizne informacije o njihovom daljnjem kretanju i smještaju.



Dio izbjeglica razapeo je šatore kod obližnje benzinske crpke, a neki su, u razgovoru s novinarima, kazali kako su spremni platiti taksi prijevoz, kako bi došli do Zagreba, a dalje namjeravaju u Sloveniju ili Austriju.



Na prostoru gdje borave izbjeglice dežuraju policijski službenici, vatrogasci te djelatnici Hitne medicinske pomoći.



Neslužbeno se doznaje kako je Crveni križ za izbjeglice, večeras pripremio više od 1.200 obroka, što nije bilo dovoljno za sve pridošle. Problem je što je u Beli Manastir stiglo znatno više izbjeglica nego što ih vojarna može primiti. Trenutno se tamo nalazi oko 2000 ljudi, u vojarni nema struje, a nema ni dovoljno šatora.

22:03 Do 19 sati u Republiku Hrvatsku ušlo je oko 9200 migranata, priopćio je MUP.

20:47 Centar za mirovne studije šokiran je "neznanjem i neosjetljivošću predsjednice RH Kolinde Grabar Kitarović". Opširnije>>>

19:34 U Lovačkom domu u Starim Kunjevcima održan je prvi sastanak stožera za koordinaciju aktivnosti povodom dolaska izbjeglica u RH. Šef stožera i ministar policije Ranko Ostojić dao je izjavu novinarima.



Ostojić je na engleskom jeziku, odgovarajući na pitanje jedne strane novinarke, pozvao izbjeglice da više ne dolaze u Hrvatsku jer su kapaciteti popunjeni.



"Ne dolazite više ovdje, ostanite u prihvatnim centrima u Srbiji, Makedoniji i Grčkoj. Ovo nije put za Europu. Autobusi vas tamo ne mogu odvesti. To je laž", poručio je Ostojić.

Dodao je da će Hrvatska možda ipak morati zatvoriti granice, ako se ponovo dogodi da u zemlju u jednom danu uđe ovoliki broj ljudi.

Potvrdio je da je slovenska granica zatvorena za migrante, a tranzitni koridori ne postoje. "Mi se ponašamo kao zemlja koja pripada EU, dužni smo registrirati te osobe i nitko nema pravo da poziva te ljude i govori im da je netko otvorio granicu. Da imaju redovne putovnice, papire i vize mogli bi putovati bez problema. Ne mogu putovati prema drugim zemljama dok se ne provede postupak koji moramo provesti, a sigurno je da druge zemlje nisu uopće zainteresirane za takav priljev", kazao je.



Govoreći o današnjim događanjima u Tovarniku, čiji je željeznički kolodvor od ranog jutra okupiralo nekoliko tisuća migranata pristiglih tijekom prošle noći iz Srbije, ministar Ostojić demantirao je pojedine medijske napise kako su u proboju policijskog osiguranja na kolodvoru poginule tri osobe. "To je netočna informacija. Istina je da su tri osobe zatražile medicinsku pomoć zbog iscrpljenosti i sunca. Nitko nije poginuo", kazao je.

19:30 Kod kolodvora u Tovarniku i dalje je više stotina izbjeglica koji čekaju prijevoz autobusima ili vlakom. Izbjeglice su sve nervozniji, nekoliko mladića međusobno se potuklo, ali smirili su ih policajci. Hitna pomoć u Tovarniku imala je tijekom dana velik broj intervencija zbog dehidracije i iscrpljenosti izbjeglica.

19:15 Premijer Srbije Aleksandar Vučić upozorio je Hrvatsku da bi zbog izbjegličke krize mogla imati ozbiljnih problema s Mađarskom. Opširnije>>>

18:56 Do 17 sati u Republiku Hrvatsku je ušlo oko 8900 migranata, priopćio je MUP.



Oko 16 sati u Porin-Zagreb smješteno je dodatnih 212 migranata, dok je 254 migranta nakon registracije otpušteno s potvrdom i obvezom da se jave na Zagrebački Velesajam, paviljon 1.



U 16,30 sati vlak sa 850 migranata sa kolodvora Ilača krenuo je prema Vrpolju s krajnjom destinacijom u Belom Manastiru.

18:46 HDZ traži privremeno zatvaranje granica. Opširnije>>>

17:54 "Prema procjenama naših makedonskih kolega, u narednih mjesec-dva izbjeglica bi moglo biti između 20 i 30 tisuća", rekao je ministar obrane Ante Kotromanović. Dodao je da će Hrvatska znati obraniti svoje granice, te da je vojska spremna pomoći. Opširnije>>>

Sve što ovi ljudi žele je... Posted by HRT Vijesti on Thursday, September 17, 2015

17:50 Zoran Milanović poručio je da će Hrvatska upućivati izbjeglice dalje prema Mađarskoj i Sloveniji. Opširnije>>>

17:30 Prva skupina izbjeglica oko 16 sati stigla je na granicu Hrvatske i Slovenije, točnije na prijelaz Obrežje odnosno Breganu, javlja TV Slovenija. Opširnije>>>

17:19 Predsjednik Europskog vijeća sazvao je za srijedu 23. rujna, izvanredni neformalni sastanak na vrhu šefova država ili vlada 28 članica EU-a o izbjegličkoj krizi.



Summit će započeti u 18 sati u srijedu, 23. rujna, dan nakon izvanrednog sastanka ministara unutaranjih poslova koji će također razgovorati o pitanju izbjegličke krize.



Sastanak je prije nekoliko dana zatražila Njemačka.



Ministri unutarnjih poslova zemalja članica nisu se prošli tjedan uspjeli dogovoriti oko plana Europske komisije za raspodjelu 120.000 izbjeglica po zemljama članicama, koji se nalaze u Grčkoj, Italiji i Mađarskoj.



Iako većina članica podržava prijedlog Komisije, kod više zemalja srednje i istočne Europe postoji snažan otpor prema obvezujućim kvotama.

17:11 U Ilači je u vlak ukrcano oko 900 ljudi, koji su krenuli prema Belom Manastiru. Bit će smješteni u bivšoj vojarni koja se nije koristila još 1998. godine. Dio izbjeglica u Tovarniku i dalje čeka ukrcaj u autobuse kako bi nastavili svoj put.

15:55 Kada su autobusi došli po izbjeglice nastao je kaos. Svi su krenuli prema njima. Policijski kordon u jednom je trenu probijen, te se dio izbjeglica pješke zaputio prema Ilači, ali situacija se ipak ubrzo primirila.



15:50 Iz policije su Indexu kazali kako je granični prijelaz Batina bio nakratko zatvoren.



15:40 Za sav je promet zatvoren granični prijelaz Batina, zbog izbjeglica, izvijestio je HAK.

15:20 Do 12 sati ušlo je 7300 migranata, priopćio je MUP. Osim na graničnim prijelazima Tovarnik, Ilok i Batina migranti sada ulaze u Republiku Hrvatsku i na graničnom prijelazu Bajakovo.



Broj migranata u smještajnim objektima:



Ježevo – 791

Čepin – 457

Porin – 466

Sisak- 51

Luč – 110 (Beli Manastir)

Kutina – 50 (prijašnji tražitelji azila premješteni iz Porina).



14:45 Desetak autobusa pristiglo je u 14 sati na željeznički kolodvor u Tovarniku na koji se prema neslužbenim procjenama nalaze 4000 migranata koji su tijekom noći i prijepodneva prešli iz Srbije u republiku Hrvatsku.



Iako je bio najavljen dolazak željezničke kompozicije na kolodvor u Tovarnik s kojom su imigranti trebali biti preveženi u Zagreb i u tamošnje smještajne centre, na kolodvor su došli autobusi u koje ulaze imigranti te će kako se neslužbeno doznaje autobusima biti preveženi do Đeletovaca nedaleko Tovarnika.



Prije dolaska autobusa na željeznički kolodvor došla je skupina pripadnika Interventne policije kako bi osigurali red i mir u slučaju da imigranti pokušaju svi odjednom doći do autobusa. Oni se, naime, do autobusa puštaju u skupinama.

14:24 "Ova situacija ne može i neće ugroziti sigurnost Hrvatske", poručio je Ostojić iz Tovarnika. Očekuje i da je Mađarska, Srbija, Makedonija i Grčka odrade svoj dio posla. Ponovio je da je Vlada osnovala stožer koji će imati sjedište u šumi pored Vinkovaca, te su aktivirali i druge prihvatne centre.

Tekst se nastavlja ispod oglasa

13:37 Po izbjeglice u Tovarniku vjerojatno će doći autobusi, iako je bio najavljen vlak. Pokušavamo doznati što je s vlakom. Ostojić će dati izjavu oko 14 sati.

12:47 Ni u Tovarniku nije mirno. Izbjeglice žele znati kada će po njih stići vlak! Iscrpljeni su i nervozni. Vikali su.

12:45 U hotelu Porin u Dugavama smještene su i izbjeglice. Dolazi ih još, azilanti su nezadovoljni jer njih žele premjestiti u Kutinu. Opširnije

12:40 Odgovarajući na novinarska pitanja Kotromanović je rekao da su Oružane snage RH uključene u izbjegličku krizu "na pravi vojnički način", te da su "spremne i imaju snage i sredstva" dodavši kako čekaju "signal" od potpredsjednika Vlade i čelnika Stožera za koordinaciju aktivnosti povodom dolaska migranata u Republiku Hrvatsku Ranka Ostojića.

12:28 Kajin traži zatvaranje granica.

12:20 Župan Galić na konferenciji za novinare u Tivarniku pozvao je Vladu da hitno napravi plan za rješavanju humanitarne izbjegličke krize, te da osnuje Krizni stožer koji bi bio smješten na željezničkom kolodvoru u Tovarniku, na kojem se trenutačno nalazi nekoliko tisuća migranata pristiglih noćas iz Srbije.

11:45 U prihvatni izbjeglički centar u Čepinu kod Osijeka, do četvrtka u 10 sati stiglo je oko 400 izbjeglica koji su, kako se neslužbeno doznaje, u Republiku Hrvatsku ušli preko graničnog prijelaza Batina, u Baranji. Opširnije

11:40 "Očekujemo da će kroz naredna dva tjedna biti 'peak' (vrhunac), odnosno jako veliki broj migranata, preko dvadeset tisuća, i za to vrijeme zdravstveni sustav u Hrvatskoj mora funkcionirati i zdravstvena zaštita stanovništva mora biti osigurana", rekao je Varga novinarima. Opširnije

11:36 Ante Lohinski, ravnatelj Doma zdravlja u Vukovaru za Index je rekao da imaju pune ruke posla. "Taman krećem za Tovarnik, a sad sam slagao timove da budu prisutni u Tovarniku 24 sata. Prema najnovijim informacijama koje imam u Tovarniku je oko 6000 izbjeglica, a mi imamo 3 medicinska tima iz našeg DZ-a, po jedan liječnik i medicinska sestra, uz to su tamo još dva tima iz Zavoda za hitnu medicinu te volonteri iz Crvenog križa", rekao nam je ravnatelj Lohinski. Opširnije

11:24 Do 10.50 sati u Republiku Hrvatsku ušlo je ukupno 6200 migranata. U registracijskom centru Ježevo nalazi se oko 800 migranata, u Prihvatnom centru Čepin oko 400 migranata, u Prihvatnom centru u Zagrebu tzv. Porinu oko 500 migranata, u Prihvatnom centru u Kutini 50 migranata, a u Sisku 51 migrant.

11:02 Hrvatska se dobro nosi s dolaskom migranata i zasad ne razmatra opciju zatvaranja granice, ali ako njihov broj premaši hrvatske kapacitete zatražit će međunarodnu pomoć, izjavio je zamjenik ministrice vanjskih i europskih poslova Joško Klisović.

11:00 Glasnogovornica Hrvatskog Crvenog križa Katarina Zorić izjavila je da HCK izbjeglicama podijelio sve zalihe hrane i higijenskih potrepštine te očekuju nove zalihe iz robnih rezervi.

10:45 Kolinda je kazala da nije zadovoljna kako je protekla noć u Hrvatskoj. "Da, naravno, Hrvatska je pokazala humano lice, ali ističem da mi je na prvome mjestu sigurnost hrvatskih građana i stabilnost države. Mislim da je prvoga dana nekontrolirano ušao preveliki broj izbjeglica", naglasila je predsjednica Grabar Kitarović. Dodala je kako nema potrebe da ljudi pristižu u tako velikom broju u jednom danu jer Hrvatska "jednostavno ne može zadovoljiti potrebe i brigu o tim ljudima". Opširnije

10:14 Milanović o izbjeglicama: Naše mogućnosti su ograničene, moramo voditi interesa o hrvatskim interesima. Opširnije

9:40 Prvi imigranti su počeli pristizati na lokaciju u Čepinu. Policija ih dovodi u kombinira i trenutno ih je pristigli više od 350. Situacija je mirna, imigranti se registriraju i odlaze u šator, spavaju ili sjede na travi. Crveni križ priprema obroke. Ovi migranti dolaze iz smjera Batine, javlja OsijekNews.hr

Prvi imigranti su počeli pristizati na lokaciju u Čepinu. Policija ih dovodi u kombinira i trenutno ih je pristigli više... Posted by Osijek News on Wednesday, September 16, 2015

9:07 Ministar obrane RH Ante Kotromanović donio je danas Odluku o pružanju potpore državnim tijelima Republike Hrvatske u provedbi aktivnosti oko dolaska migranata u RH. Temeljem navedene Odluke, Oružane snage RH će osigurati i postaviti pet šatora „ALASKA“ s opremom za potrebe rada Stožera za koordinaciju aktivnosti, povodom dolaska migranata u RH na lokaciji pokraj Lovačke kuće Kunjevci kod Vinkovaca u Vukovarskoj-srijemskoj županiji te 120 kreveta za potrebe smještaja migranata na lokaciji Čepin u Osječko-baranjskoj županiji.

8:57 Pojačani ulazi preko granice Republike Hrvatske evidentirani su oko 3 sata ujutro te je sveukupno do sada na područje Republike Hrvatske ušlo oko 5.650 migranata. Migranti se zatiču na područjima Policijske postaje Tovarnik, Policijske postaje Ilok i graničnog prijelaza Batina. Dio njih nalazi se na željezničkom kolodvoru u Tovarniku, odakle će se dalje organizirano vlakom i autobusima upućivati u registracijske centre.

8:37 Nakon što završi transfer izbjeglica prema Prihvatnom centru Ježevo, vlak kreće prema Glavnom kolodvoru Zagreb, odakle će se vratiti u Tovarnik, izvijestili su iz Hrvatskih željeznica.





U sastavu tog vlaka bit će 15 vagona.



Iz HŽ-a su izvijestili i da zbog izvanredne situacije danas neće voziti slijedeći vlakovi na relaciji Vinkovci - Tovarnik: vlak broj 2553 Vinkovci (7,42 sati) - Tovarnik (8,17 sati) i 2552 Tovarnik (10,52 sati) - Vinkovci (11,28 sati).

8:35 Velik broj izbjeglica noć je proveo na otvorenom u Tovarniku čekajući na prijevoz.

8:00 OsijekNews.hr javlja kako je dio izbjeglica smješten u mjestu Čepin. Tamo je postavljeno 9 obiteljskih šatora koji mogu primiti do četiri osobe. Prva grupa izbjeglica stigla je tijekom noći.







Vlada osniva Stožer

Kako bi osigurala koordinirano djelovanje svih nadležnih tijela i institucija, hrvatska vlada će u četvrtak na sjednici osnovati Stožer za koordinaciju aktivnosti povodom dolaska migranata u Hrvatsku.

Ministar unutarnjih poslova Ranko Ostojić izjavio je sinoć u Tovarniku da hrvatska policija ima potpunu kontrolu nad hrvatskom granicom, ali ukoliko migranti nastave pristizati u većem broju Hrvatska će morati razmisliti o posve drugačijem ponašanju.



"Imamo potpunu kontrolu. Ukoliko se međutim dogodi da veliki valovi počnu stizati preko Srbije tada moramo razmišljati o postupcima koji bi bili potpuno drugačiji. To znači da EU u tom trenutku mora odraditi 'hot spotove' prije nego što oni dođu do Hrvatske", izjavio je novinarima Ostojić koji je u Tovarnik doputovao iz Beograda gdje je o izbjegličkoj krizi, na vlastitu inicijativu, razgovarao sa srbijanskim ministrom unutarnjih poslova Nebojšom Stefanovićem.



"Vjerujem da ćemo vrlo brzo smanjiti priljev većeg broja ljudi koji opterećuju ovaj granični prijelaz. Upravo je to bila i tema razgovora s ministrom unutarnjih poslova u Srbiji. Situacija u kojoj dolazi toliko ljudi bez kontrole je neprihvatljiva", rekao je Ostojić, navodeći kako je u Hrvatsku ušlo 1.300 ljudi što je identično ukupnom broju migranata koji su u Hrvatsku ušli u svim mjesecima ove godine.



"Naravno da je to veliki broj ali sve institucije rade svoj dio posla i vjerujem da to ide na ruku svima onima kojima je pomoć potrebna. Želim se zahvaliti policajcima vukovarsko-srijemske policije, graničnoj policiji, a ne želim zaboraviti nikoga tko je sudjelovao u ovom prvom prihvatu kao ni one koji diljem Hrvatske također pokazuju odgovornost i odrađuju svoj dio posla. Plan koji smo napravili funkcionira. Morali smo odraditi određene izmjene među prihvatnim centrima, a aktivirat ćemo još neke alternativne lokacije koje su nam u ovom trenutku potrebne", naveo je ministar Ostojić, rekavši kako su policije Hrvatske i Srbije odmah nakon sastanka dvojice ministara stupile u kontakt te je došlo do rasterećenja u samom Tovarniku.



Policija prema nijednoj izbjeglici nije primijenila silu

"Ovdje sada pristiže manje ljudi. I naravno da ćemo iskoristiti sada one sjeverne prijelaze koji su dogovoreni radi prihvata", odgovorio je Ostojić na pitanje novinara hoće li migranti u Hrvatsku ulaziti i preko drugih graničnih prijelaza poput onoga u Batini.



Također je kazao kako hrvatska policija ni prema jednom privedenom migrantu nije primijenila silu.





Na pitanje novinara koliko migranata Hrvatska može još primiti, Ostojić je naveo kako Hrvatska ima kapacitet za prijem 1.800 osoba. "Uz alternativne centre možemo napraviti još smještaja za ljude koji traže međunarodnu zaštitu. Međutim, vrijeme će pokazati tko treba takvu zaštitu, a tko su ljudi koji na to nemaju pravo. Moram reći da Hrvatska ne organizira koridore prema EU-u. Strogo se držimo pravila EU-a. Kada sam govorio, govorio sam samo o koridorima koji su bili dogovoreni sa susjednim zemljama i koridorima koji sada funkcioniraju, a to je koridor od Tovarnika do prihvatnog centra u Dugavama", pojasnio je.



Zasad je sve pod kontrolom

Svi oni koji ne budu zatražili međunarodnu pomoć, bit će registrirani i tretirat će se kao neregularni migranti i smještat će se u Ježevo, kazao je, rekavši kako prioritet imaju ranjive skupine, prvenstveno žene i djeca.

Ostojić je rekao kako Hrvatska ima kapaciteta prihvatiiki 1800 ljudi, ali i da uz alternativne centre možemo primiti još ljudi. Tek ukoliko iz Grčke i drugih zemalja preko Srbije počne dolaziti veći val izbjeglica, morat će se razmišljati o drugim postupcima. Već je ranije rečeno da Hrvatska ne želi dizati zidove niti ograde, dok je Kolinda jučer kazala kako ne želi gledati scene koje posljednjih tjedana gledamo iz Makedonije, Srbije i Mađarske.